घलेगाउँमा छैटौं गोल्डकप सुरु
स्मार्ट भिलेज घलेगाउँमा शुक्रबारदेखि आयोजित स्मार्ट भिलेज आमन्त्रित छैटौं गोल्डकप फुटबल प्रतियोगितामा एपीएफ क्लब विजयी भएको छ । प्रतिद्वन्द्वी नेपाल भानु युनाइटेड तनहुँका खेलाडीले टाइब्रेकरमा गोल गर्न चुक्दा एपीएफले विजयी सुरुआत गर्‍यो ।
लमजुङ — स्मार्ट भिलेज घलेगाउँमा शुक्रबारदेखि आयोजित स्मार्ट भिलेज आमन्त्रित छैटौं गोल्डकप फुटबल प्रतियोगितामा एपीएफ क्लब विजयी भएको छ । प्रतिद्वन्द्वी नेपाल भानु युनाइटेड तनहुँका खेलाडीले टाइब्रेकरमा गोल गर्न चुक्दा एपीएफले विजयी सुरुआत गर्‍यो ।स्वर्गभूमि रंगशालामा आयोजित प्रतियोगिताको उद्घाटन खेल निर्धारित ४०–४० मिनेटमा दुवै टिमबाट गोल हुन नसकेपछि खेल टाइब्रेकरमा पुग्यो । एपीएफ टाइब्रेकर ७–६ ले विजयी भयो । एपीएफले सातौं गोल गर्दा भानुका कप्तान किरण गुरुङले गोल गर्न चुकेपछि टोली पहिलो खेलबाटै बाहिरियो । एपीएफका गोलकिपर रविचन्द्र थापा म्यान अफ द म्याच भए ।क्व्होलासोंथार गाउँपालिका ३, घलेगाउँले यसअघि खुला प्रतियोगिता आयोजना गर्दै आएकामा यसवर्ष पहिलोपल्ट आमन्त्रित गरेर खेलाइएको हो । नकआउटका आधारमा भएको प्रतियोगितामा जिल्लाका ५ र बाहिरी जिल्लाका ७ टिम सहभागी छन् । प्रतियोगिताको गण्डकी प्रदेशका पूर्वमुख्यमन्त्री पृथ्वीसुब्बा गुरुङले उद्घाटन गरे ।आयोजक पर्यटन व्यवस्थापन समिति स्मार्ट भिलेज घलेगाउँका अध्यक्ष प्रेमबहादुर घलेका अनुसार विजेताले ५ लाख ५ सय ५५ रुपैयाँ, गोल्डकप पुरस्कार राखिएको छ । प्रतियोगिताको पुरस्कार हाइअल्टिच्युटमा आयोजित प्रतियोगितामध्ये धेरै रहेको घलेको दाबी थियो । यो समुद्री सतहदेखि २ हजार १ सय मिटर उचाइमा भइरहेको छ ।उपविजेताले ३ लाख ३ सय ५५ रुपैयाँ पाउनेछ । उत्कृष्ट खेलाडी र सर्वाधिक गोलकर्ताले समान १० हजार पाउनेछन् । प्रतियोतिगाको ३० लाख ८० हजार रुपैयाँ खर्च लाग्ने अनुमान छ ।शनिबार समाज कल्याण खेलकुद केन्द्र काठमाडौं र वाग्मती फुटबल क्लब सर्लाही तथा त्रिवेणी युवा क्लब बेंसीसहर र कास्की ११ पोखराबीच प्रतिस्पर्धा हुनेछन् । क्व्होलासोंथार गाउँपालिका ३ का अध्यक्ष आसवीर गुरुङले घलेगाउँको प्रचारका लागि यसअघि महोत्सव आयोजना गर्दै आएकामा यसपालि फुटबल प्रतियोगिता गरिएको बताए ।